Per Kaalund (S), 1999-04-29:
Den socialdemokratiske folketingsgruppe kan tilslutte sig formålet med lovforslaget om dels at udmønte visse punkter, der indgår i regeringens handlingsplan mod økonomisk kriminalitet, dels at foretage en række ændringer i straffeloven, der er nødvendige, for at Danmark kan ratificere en række konventioner som nævnt i bemærkningerne til lovforslaget.
Vi er enige i, at grov momssvig skal ligestilles med skattesvig af særlig grov karakter, og det vil sige, at strafferammen forhøjes fra 2 år til 4 år og forældelsesfristen forlænges fra 5 år til 10 år.
De øvrige ændringer, som jo primært går på, at bestikkelse forstået både som aktiv bestikkelse, dvs. ydelse af bestikkelse, og passiv bestikkelse, dvs. modtagelse af bestikkelse for udenlandske tjenestemænd og tjenestemænd ved internationale organisationer, EU, NATO, FN m.fl., gøres strafbart, er vi også enige i, og det bliver efter samme regler, som gælder for danske tjenestemænd.
EU-svig, som jo også har været meget omtalt i offentligheden, rettes der også noget op på med dette
lovforslag
De fleste af tilfældene vil nok i forvejen være dækket af dansk lovgivning, men med forslaget her samles forhåbentlig de sidste ting op, således at hvis man anvender EU-midler til andet formål, end de oprindeligt er givet til, så bliver det tydeliggjort i straffeloven nu og dermed strafbart.
Med hensyn til aktiv og passiv bestikkelse i den private sektor, den såkaldte returkommission, så forhøjes strafferammen fra 6 måneder til halvandet år, og det er vi også enige i.
Og endelig også, at straffeområdet udvides med andet end formuegoder.
Disse lovændringer er jo nødvendige for, at Danmark kan tilslutte sig og ratificere en række konventioner. På området her er der heldigvis mange internationale organisationer, der er på banen.
Det gælder EU.
Det gælder OECD.
Og det gælder Europarådet.
Men det gør det jo samtidig noget svært at samordne disse ting i forhold til dansk lovgivning, men vi er enige i betragtninger om, at man skal styrke det strafferetlige samarbejde mellem EU-landene om bekæmpelse af svig med fællesskabsmidler.
Vi er også enige i, at det strafferetlige samarbejde også skal styrkes mellem medlemslandene, for så vidt angår bestikkelse, og endelig er vi enige i EU's fælles aktion mod bestikkelse i den private sektor.
OECD's bestikkelseskonvention har jo, må man sige, et meget idealistisk formål, nemlig at søge et globalt forbud mod bestikkelse i forbindelse med internationale forretninger.
Det må siges at være meget optimistisk, men jeg synes, at vi selvfølgelig skal gå ind for det og søge at få den gennemført.
Yderligere vil OECD også som EU og Europarådet kriminalisere bestikkelse af udenlandske tjenestemænd.
Endelig for det tredje vil OECD med deres konvention søge at få fjernet retten til fradrag for bestikkelse.
Europarådets korruptionskonvention har jo til formål også at styrke det internationale samarbejde om bekæmpelse, og det er vi også enige i.
Der bliver den interessante tilføjelse, at Danmark bliver medlem af GRECO, som er en sammenslutning af stater mod korruption med det formål at overvåge gennemførelsen af de vejledende retningslinjer.
Sammenfattende vil jeg sige, at Socialdemokratiet støtter lovforslaget og giver samtykke til ratifikation af de nævnte konventioner m.v., og vi ser frem til regeringens handlingsplan om økonomisk kriminalitet og datakriminalitet, der givet som resultat vil komme med en række forslag om yderligere stramning af straffebestemmelser i relation til økonomisk kriminalitet og datakriminalitet.
Det er nødvendigt, at der bliver strammet op på disse områder.